Topul celor mai datornici miniştri din Cabinetul Orban: "O parte din datorie este datoria soţiei".
Printre primele locuri se numără ministrul de Finanţe, urmat de ministrul Economiei. Florin Cîţu ocupă locul fruntaş cu o datorie de peste 300.000 de euro. Pe locul al doilea, Virgil Popescu, s-a trezit cu o datorie de 150.000 de euro după… nuntă.
Administrează finanţele statului, dar o parte din bugetul personal îl dau băncilor. Sunt miniştrii care în declaraţiile de avere apar cu datorii mari. Primul pe listă – chiar ministrul de Finanţe, Florin Cîţu. Un credit contractat în 2007, de peste 300 de mii de euro, stoarce din bugetul personal al ministrului lunar rata aferenta. Pe locul doi – ministrul Economiei, Virgil Popescu. Are două credite, unul în lei, iar celălalt în euro. De 150 de mii de euro. De cel în lei nu mai ţine minte detaliile, în schimb, cel în euro a fost preluat o dată cu verigheta. "O parte din datorie este datoria soţiei, sunt căsătorit mai târziu, e un credit al ei. Asta e. E un apartament care şi l-a cumpărat ea când era fată", ne-a spus Virgil Popescu, ministrul Economiei.